Petrolprys: Meer as R17 per liter gaan werkers swaarste trefArgieffoto (Foto; andreas160578/Pixabay) Die verhoogde brandstofheffing en ander prysverhogings beteken petrol gaan jou vanaf middernag vanaand meer as R17 per liter uit die sak jaag. Ekonome het vroeër in die jaar gewaarsku dat ŉ verhoging in internasionale oliepryse (tot dusver 30% in 2021) tesame met ŉ swakker rand en die instelling van brandstofbelasting, gaan Suid-Afrikaners se sak skud by vulstasies. Abigail Moyo, woordvoerder van die vakbond UASA, het gesê alhoewel daar min beheer is oor eksterne faktore wat die petrolprys beheer, is dit die interne faktore, soos randgebaseerde handel- en oliemaatskappymarges, vervoerkostes en belastings en heffings wat in ag geneem kan word om Suid-Afrikaners by te staan wat finansieel reeds sukkel. “Interne kostefaktore verteenwoordig sowat 60% van die petrolprys,” het Moyo gesê. Vanaf middernag verhoog die brandstof- en die Padongelukkefondsheffing op petrol en diesel met onderskeidelik 16c per liter en 11c per liter. “Hierdie heffingsverhogings gaan gewone Suid-Afrikaners swaar tref op hul huishoudelike begrotings. Hoekom word daar voortgegaan met die heffingsverhoging terwyl die Suid-Afrikaanse Inkomstediens ŉ onverwagte ekstra R38 miljard in inkomstes aangekondig het vir die jaar wat Maart 2021 geëindig het?” UASA is baie bekommerd oor die voortgesette verhoging in die brandstofprys wat werkers in ŉ finansiële verknorsing gaan laat, omdat hulle al hoe meer sal moet betaal vir basiese behoeftes. “Die las word ook op die verbruiker geplaas om meer te betaal vir basiese behoeftes. Die verhoging vir paraffien van 35c per liter het ook ŉ groot impak op Suid-Afrikaners wat nie toegang tot elektrisiteit het nie, omdat hulle van paraffien afhanklik is vir huishoudelike gebruik en verhitting. Winter is om die draai – hulle gaan nie net deur die koue getref word nie.” UASA moedig sy lede en ander Suid-Afrikaners aan om hul bes te doen om die gordel in dié moeilike tye selfs stywer te trek en te spaar waar hulle moontlik kan.